Návrh NARIADENIE RADY o rozdelení rybolovných možností podľa protokolu, ktorým sa stanovujú rybolovné možnosti a finančný príspevok stanovené v Dohode o partnerstve v oblasti rybolovu medzi Európskou úniou a Demokratickou republikou Svätého Tomáša a Princovho ostrova /* COM/2014/0191 final - 2014/0116 (NLE) */





DÔVODOVÁ SPRÁVA 1. KONTEXT NÁVRHU Rada splnomocnila Európsku komisiu rokovať v mene Európskej únie o obnovení protokolu k Dohode o partnerstve v sektore rybolovu s Demokratickou republikou Svätého Tomáša a Princovho ostrova. Na záver týchto rokovaní bol 19. decembra 2013 vyjednávačmi parafovaný návrh nového protokolu. Nový protokol sa vzťahuje na obdobie štyroch rokov odo dňa začatia jeho predbežného vykonávania stanoveného v článku 14, a to odo dňa podpisu uvedeného nového protokolu. Hlavným cieľom protokolu k dohode je poskytnúť plavidlám Európskej únie rybolovné možnosti vo vodách Svätého Tomáša a Princovho ostrova s prihliadnutím na najlepšie dostupné vedecké názory a odporúčania Medzinárodnej komisie pre zachovanie atlantických tuniakov (ICCAT) v rámci obmedzení dostupného prebytku. Komisia okrem iného vychádzala z výsledkov hodnotenia ex post predchádzajúceho protokolu, ktoré vykonali externí experti. Ďalším cieľom je posilniť spoluprácu medzi Európskou úniou a Demokratickou republikou Svätého Tomáša a Princovho ostrova na podporu politiky udržateľného rybolovu a zodpovedného využívania rybolovných zdrojov v rybolovnej oblasti Svätého Tomáša a Princovho ostrova, a to v záujme oboch strán. V protokole sa stanovujú rybolovné možnosti v týchto kategóriách: – 28 plavidiel so záťahovými sieťami na lov tuniakov, – 6 plavidiel s lovnými šnúrami na lov na hladine. Mal by sa definovať spôsob rozdelenia týchto rybolovných možností medzi členské štáty. Komisia na základe uvedených skutočností navrhuje, aby Rada prijala toto nariadenie. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU V rámci posúdenia protokolu 2011 – 2014 prebehli konzultácie so zainteresovanými stranami. V rámci technických zasadnutí sa uskutočnili aj konzultácie s odborníkmi z členských štátov. Z týchto konzultácií vyplynulo, že by bolo užitočné zachovať protokol o rybolove s Demokratickou republikou Svätého Tomáša a Princovho ostrova. 3. PRÁVNE PRVKY NÁVRHU Tento postup sa iniciuje súbežne s postupmi týkajúcimi sa rozhodnutia Rady o uzavretí protokolu, ktorým sa stanovujú rybolovné možnosti a finančný príspevok stanovené v Dohode o partnerstve v sektore rybolovu medzi Európskou úniou a Demokratickou republikou Svätého Tomáša a Princovho ostrova, ako aj nariadenia Rady, ktorým sa povoľuje podpis a predbežné vykonávanie samotného protokolu. 4. VPLYV NA ROZPOČET Ročný finančný príspevok vo výške 710 000 EUR počas prvých troch rokov a 675 000 EUR vo štvrtom roku, a to na základe a) referenčnej tonáže 7 000 ton v prípade sumy za prístup do rybolovnej oblasti vo výške 385 000 EUR počas troch rokov a 350 000 EUR vo štvrtom roku a b) podpory na rozvoj sektorovej rybárskej politiky Demokratickej republiky Svätého Tomáša a Princovho ostrova vo výške 325 000 EUR. Táto podpora je v súlade s cieľmi národnej politiky v oblasti rybolovu a najmä s potrebami Demokratickej republiky Svätého Tomáša a Princovho ostrova v oblasti podpory maloobjemového rybolovu a boja proti nezákonnému rybolovu. 2014/0116 (NLE) Návrh NARIADENIE RADY o rozdelení rybolovných možností podľa protokolu, ktorým sa stanovujú rybolovné možnosti a finančný príspevok stanovené v Dohode o partnerstve v oblasti rybolovu medzi Európskou úniou a Demokratickou republikou Svätého Tomáša a Princovho ostrova RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 43 ods. 3, so zreteľom na návrh Európskej komisie, keďže: (1) Európska únia a Demokratická republika Svätého Tomáša a Princovho ostrova prerokovali a 19. decembra 2013 parafovali nový protokol k dohode o partnerstve v sektore rybolovu, ktorým sa plavidlám Európskej únie poskytujú rybolovné možnosti vo vodách, nad ktorými má zvrchovanosť alebo súdnu právomoc, pokiaľ ide o rybolov, Demokratická republika Svätého Tomáša a Princovho ostrova. (2) Rada prijala […] rozhodnutie XXX/2010/EÚ[1] o podpise a predbežnom vykonávaní nového protokolu. (3) Je potrebné stanoviť spôsob rozdelenia rybolovných možností medzi členské štáty na obdobie predbežného vykonávania, ako aj na celé obdobie platnosti protokolu. (4) S cieľom zabezpečiť, aby sa v plnej miere využili rybolovné možnosti, ktoré má Európska únia k dispozícii na základe protokolu, je potrebné, aby bola Komisia oprávnená dočasne prideliť rybolovné možnosti, ktoré určitý členský štát nevyužil, inému členskému štátu bez toho, aby bolo dotknuté rozdelenie alebo výmena rybolovných možností medzi členskými štátmi podľa protokolu. (5) Toto nariadenie by malo nadobudnúť účinnosť dňom nasledujúcim po jeho uverejnení v Úradnom vestníku Európskej únie, PRIJALA TOTO NARIADENIE: Článok 1 1. Rybolovné možnosti stanovené v protokole sú rozdelené medzi jednotlivé členské štáty takto: a) plavidlá so záťahovými sieťami na lov tuniakov: Španielsko || 15 plavidiel Francúzsko || 13 plavidiel b) plavidlá s lovnými šnúrami na lov na hladine: Španielsko || p.m. plavidiel Portugalsko || p.m. plavidiel 2. Nariadenie Rady (ES) č. 1006/2008 z 29. septembra 2008 o oprávneniach na rybolovné činnosti rybárskych plavidiel Spoločenstva mimo vôd Spoločenstva a o prístupe plavidiel tretích krajín do vôd Spoločenstva[2] sa uplatňuje bez toho, aby tým bola dotknutá dohoda o partnerstve. 3. Ak sa žiadosťami o oprávnenie na rybolov, ktoré podali členské štáty uvedené v odseku 1, nevyčerpajú rybolovné možnosti stanovené v protokole, Komisia v súlade s článkom 10 nariadenia (ES) č. 1006/2008 posúdi žiadosti o oprávnenie na rybolov od akéhokoľvek iného členského štátu. 4. Ak sa ukáže, že rybolovné možnosti uvedené v odseku 1 nie sú plne využité, Komisia o tom informuje príslušné členské štáty a požiada ich, aby potvrdili, že tieto rybolovné možnosti nevyužívajú. Ak Komisia nedostane odpoveď do desiatich pracovných dní, bude sa to považovať za potvrdenie, že plavidlá príslušného členského štátu plne nevyužívajú svoje rybolovné možnosti počas príslušného obdobia. Po potvrdení zo strany príslušného členského štátu sa nevyužité rybolovné možnosti sprístupnia ostatným členským štátom. Článok 2 Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie. Uplatňuje sa odo dňa podpisu protokolu. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda [1] Ú. v. EÚ C [...], [...], s. [...]. [2] Ú. v. EÚ L 286, 29.10.2008, s. 33.